Groot skrik toe sanger se kind met varkgriep gediagnoseer isPieter Koen en sy vrou, Lotie, en hul kinders Luné, Juván en Jayden (Foto: Facebook) Die sanger en televisieaanbieder Pieter Koen en sy vrou, Lotie, sê hulle het groot geskrik toe hul seun, Jayden (8), met varkgriep gediagnoseer is. Pieter het aan Maroela Media vertel Jayden het in Augustus begin kla dat hy nie lekker voel nie. Die gesin was oortuig dat dit net ŉ griep was nadat Jayden by die dokter was. “Hy het egter later in Augustus een oggend opgestaan en gekla dat hy nie sy oë kan oophou nie en dat sy lyf baie seer is. Ons het groot geskrik en hom na die hospitaal gehaas, waar hy met varkgriep gediagnoseer is,” het hy gesê. Die egpaar het ook twee ander kinders, Luné (5) en Juván (10), maar albei het dié griep vrygespring. Jayden (Foto: Facebook) Jayden was ŉ week in die hospitaal vir behandeling. “Die dokters sê as die virus een maal daar is, bly hy altyd daar totdat ŉ katalisator weer veroorsaak dat die lyer siek raak.” Die sanger meen streng medikasie en geloof het Jayden blitsvinnig weer op die been gekry. “Hy het ná ŉ week in die hospitaal vir sy ma op WhatsApp gekletsrym en gevra sy moet hom huis toe neem. Ons het hom toe sommer in ŉ rolstoel gelaai en na die Color Run by die skool geneem waar ek opgetree het,” het hy bygevoeg. “Die dokter het so gelag, hy het gesê hy het nog nooit ŉ kind huis toe gestuur omdat hy gerap het nie,” het hy geskerts. Die sanger het onlangs sy jongste enkelsnit, “Boobs, boude, bene”, bekendgestel en sê dié tong-in-die-kies musiek dui op sy ligter kant. “Met die Wat die hart van vol is-album het ek meer ernstig geraak. Maar nou het ek besluit om weer iets prettig te doen. Aanhangers het gereeld by vertonings kom draai en gevra wanneer ek weer iets lekker gaan doen, en nou is hy hier. Die mense moet dit vat vir wat dit is: Draai die klank hoog, gooi die wyn en die kole en geniet hom.”